钦定古今图书集成/明伦汇编/官常典/第203卷 > 李怀远
## 钦定古今图书集成/明伦汇编/官常典/第203卷 > 李怀远

按《唐书》本传，“怀远，字广德，邢州柏仁人。少孤，嗜学，宗
人欲藉以高荫，怀远辞，退而曰：‘因人之势，高士耻之，
假荫而官，吾志邪’？擢四科第，累转司礼少卿，出为本
州刺史，改冀州，迁扬益二都督府长史，徙同州刺史。
治尚清简。累迁鸾台侍郎，进同凤阁鸾台平章事，封
平乡县男。以左散骑常侍同中书门下三品，爵赵郡”
公，赐实封户三百，以老听致仕。中宗还京师，召知东
都留守，复加同中书门下三品。怀远久贵，益素约，不
治居室，常乘款段马。仆射豆卢钦望谓曰：“公贵显，顾
当然邪？”答曰：“吾幸其驯，不愿它骏。”神龙二年卒，帝赐
锦衾敛，自为文祭之，赠侍中，谥曰成。